text:  Se om dit hus bliver oversvømmet
  03 februar 2012 kl. 12.12
  En helt ny hjemmeside giver nu mulighed for at se, om vandstanden vil true dig i fremtiden.
  Se hvilke områder, der er mest udsat
  Vil mit hus blive oversvømmet, når havene omkring Danmark stiger? Det giver hjemmesiden Klimatilpasning.dk nu svaret på. ?Havvand på land? hedder værktøjet, der viser, hvor vandstanden truer. Formålet er, at kommunerne tydeligt kan se, hvor de skal gribe ind først for at redde udsatte boliger.
  
  Også hjælp til borgerne
  Selvom værktøjet, ?Havvand på land,? primært retter sig mod kommunerne, kan almindelige borgere også bruge det. Ved at indtaste dit postnummer på hjemmesiden eller zoome ind på kortet, så kan du se konsekvenserne af den stigende vandstand i dit lokalområde.
  
  Flere byer i Region Syddanmark er truet
  I december blev 4 byer i Region Syddanmark udpeget af Kystdirektoratet som særlige risikoområder for oversvømmelser. Det drejer sig om Juelsminde, Vejle, Fredericia og Aabenraa.
  
  Minister bag tiltag
  Miljøminister Ida Auken introducerer i dag den nye hjemmeside. Samtidig har hun oprettet et rejsehold som kan tage ud og hjælpe kommunerne.
  - Vi står over for en stor udfordring med at tilpasse os det nye klima. Klimaforskerne fortæller, at vandet vil stige med op til 1,2 meter. Med det nye værktøj kan man præcist se, hvor vandet stiger, siger miljøminister Ida Auken.
  